ועדת העבודה, הרווחה והבריאות, כנסת 18, פרוטוקול מספר 188, 2010-01-12 10:45

רחל אדטו: שלום לכולם.

רחל אדטו: על סדר היום: סכנה להמשך קיומה של המתפרה השיתופית במצפה רמון.

רחל אדטו: אני אבקש מחבר הכנסת דב חנין להציג את הצעתו.

דב חנין: תודה רבה גברתי יושבת הראש.

דב חנין: אני קראתי בצער ובדאגה את הפרסומים שהיו בתקשורת על הסכנה להמשך קיומה של המתפרה השיתופית במצפה רמון.

דב חנין: כולנו זוכרים את הסיפור, נדמה לי שזה היה בשנת 2000 כאשר אותה מתפרה שפעלה במשך שנים במצפה רמון עמדה למול איום של סגירה ואז בהתגייסות של כמה גורמים גם מחוץ ליישוב, כולל גם את ההסתדרות, הפועלות שעובדות במתפרה נחלצו לפעול כדי להגן על מקום העבודה, השקיעו מכספן.

דב חנין: לא מדובר בנשים אמידות אלא בנשים שעובדות קשה ומקבלות שכר נמוך.

דב חנין: השקיעו מכספן ובעצם הפכו את המתפרה הזאת לקואפרטיב שמתנהל מאז, הן עובדות שמה קשה מאוד ומנסות להוציא את לחמן ממקום העבודה הזה.

דב חנין: הידיעה על הסכנה לסגירת המתפרה הזו מאוד הדאיגה אותי גם מכיוון שזה מקרה שבו העובדות באם המקום הזה ייסגר לא ברור מה יהיה עתידן, לא ברור היכן הן יכולות לעבוד.

דב חנין: לסגירת המתפרה יש גם הדהוד ביישוב מצפה רמון שממילא אין שם יותר מדי מקומות עבודה.

דב חנין: יש לזה גם משמעות לגבי הנגב בכללותו.

דב חנין: חלק מהעובדות במתפרה מגיעות לשם בנסיעות ארוכות מדימונה, מירוחם, נסיעות קשות אבל הולכות לעבוד.

דב חנין: כמובן מעבר לכל המשמעויות החמורות של הפגיעה בפרויקט הייחודי הזה יש פה כמובן גם משמעות רוחבית שניסיון כזה של עובדים לעשות מעשה ולהגן על מקום עבודתן בעצם מגיע למבוי סתום.

דב חנין: אני ביקשתי את הדיון הזה כיוון שאני משוכנע שניתן ואפשר לעשות כדי לסייע למתפרה להמשיך להתקיים.

דב חנין: אנחנו לא מדברים פה על עסק ששייך לבעל הון שמאיים בסגירה ואז כולם נזעקים ומתחילים להתווכח מסביב לשולחן כמה המדינה צריכה להוסיף כדי לתמוך באותו בעל הון מסכן שצריך עזרה בכדי להמשיך להחזיק את המפעל שלו בחיים.

דב חנין: פה אנחנו מדברים על כסף שנועד באופן ישיר להגן על מקום עבודה ולהגן על העובדים.

דב חנין: הדבר הזה מחייב את כל הגורמים שחלקם יושבים סביב השולחן הזה להיחלצות.

דב חנין: הוא מחייב קודם כל את משרדי הממשלה, את משרד התעשייה שאחראי באופן ישיר על התחום הזה.

דב חנין: המשרד הזה לא יכול במקרה הזה להסתפק בתפקיד של רגולטור.

דב חנין: חלק מהאחריות של המשרד היא ללוות את המפעל, לראות היכן קיימים קשיים.

דב חנין: יש הרי מדיניות של גיבוי לעסקים קטנים.

דב חנין: זה בהחלט מסוג העסקים הקטנים שצריכים את התמיכה.

דב חנין: מדברים על תמיכה וגיבוי לתעסוקה בפריפריה.

דב חנין: הנה דוגמה מובהקת בה נדרשת אותה תמיכה לתעסוקה בפריפריה.

דב חנין: אנחנו מחויבים גם לבדוק את מידת יכולתם של כל הגורמים האחרים להתגייס לעזרת המפעל.

דב חנין: אחת הבעיות הקריטיות שכרגע עומדות על הפרק זה חוב ארנונה שלפי הפרסום הוא 800 אלף שקל שבעטיו הוטל עיקול על המתפרה.

דב חנין: אני שמח שנמצאת איתנו גם ראש המועצה המקומית גברת בן שושן.

דב חנין: אני יודע שאת בעבר היית מחויבת וניסית לסייע למתפרה הזאת.

דב חנין: אני גם יודעת שהמועצה המקומית מצפה רמון איננה עשירה וכל חוב שחייבים לכם מאוד מטריד אתכם ומעסיק אתכם.

דב חנין: יחד עם זאת אני יודע שיש עוד גורמים שחייבים לכם כולל גורמים יותר מבוססים מאשר המתפרה.

דב חנין: אלה הנתונים שיש בפני.

דב חנין: אני אשמח לשמוע אותך גברתי כולל את משרדי הממשלה, רשות הטבע והגנים, כל מיני גורמים שגם הם חייבים חובות ארנונה ואני לא יודע אם ננקטים נגדם אותם צעדים תקיפים שננקטים כרגע כלפי המתפרה.

דב חנין: גם המועצה המקומית מתוך שיקול רחב תמצא דרך להתמודד עם שאלת החוב הזה בצורה גמישה ויצירתית כדי שיהיה אפשר להמשיך את הפעילות של המתפרה.

דב חנין: נקודה אחרונה, נמצא בפנינו דין וחשבון שהוכן על ידי המ.מ.מ שנוגע לשאלה הכללית יותר של העדפת תוצרת הארץ ברכש ציבורי של מוצרי טקסטיל והלבשה.

דב חנין: כתמיד מרכז המידע והמחקר של הכנסת עושה עבודה טובה.

דב חנין: התודות מגיעות הפעם לאילן ולעמי צדיק שאישר את הדוח.

דב חנין: התמונה שמצטיירת כאן מדאיגה, כי אנחנו רואים שבמרבית ארצות העולם מצאו דרכים פורמאליות ולא פורמאליות.

דב חנין: לפעמים בספר אין העדפה אבל במציאות יש העדפה מובנית של מוצרי טקסטיל תוצרת מקומית.

דב חנין: אם מדינת ישראל לא תמצא דרך להעדיף בפועל את תוצרת הטקסטיל המקומית אנחנו נגיע למצב שלא יהיה לנו טקסטיל בארץ.

דב חנין: אתם בוודאי יודעים שאינדונזיה ובנגלה דש הן מדינות ששכר העבודה בהן הוא מאוד נמוך.

דב חנין: אפילו הרבה יותר נמוך מאשר בירדן.

דב חנין: גם שם מאוד מודאגים מאפשרות קריסת תעשיית הטקסטיל אצלם בגלל יבוא זול מסין.

דב חנין: אז המרוץ הזה לתחתית אין לו קצה.

דב חנין: אפשר להמשיך ולרדת.

דב חנין: יש מקומות בעולם שבהם מייצרים גם בלי תנאי עבודה וגם בלי תנאי שכר ולכן העלויות הן הרבה יותר נמוכות.

דב חנין: אם המערכת הציבורית לא תעדיף באופן ברור תוצרת טקסטיל ישראלית כולל אפילו סגירה מוחלטת כנגד הצפה של יבוא תוצרת טקסטיל זולה מארצות חוץ אנחנו בטווח ארוך לא רק את המתפרה במצפה רמון לא נוכל להציל אלא בסופו של דבר אנחנו נביא לחורבן מוחלט של תעשיית הטקסטיל בארץ.

רחל אדטו: תודה רבה.

רחל אדטו: הנושא הזה של העדפת הייצור המקומי של הטקסטיל עלה בוועדת הכספים רק לפני שבועיים.

רחל אדטו: זה היה בעקבות סגירת המתפרות בצפון.

רחל אדטו: כלומר יש בעיה שכבר נדונה במסגרת אחרת.

רחל אדטו: אני לא יודעת אם כרגע נרחיב את הדיון הזה שוב לגבי המטרה מפני שגם אז לא הדיון לא הושלם לאור העובדה שנציג משרד הביטחון לא הגיע לאותו דיון.

רחל אדטו: בכל מקרה אותו דין שחל לגבי העדפה בצפון בוודאי חל לגבי העדפה בדרום.

רחל אדטו: לכן אותה תשובה שועדת כספים צריכה לקבל היא אותה תשובה שגם צריכה לחול עלינו.

רחל אדטו: יש כאן העדפה בגלל הסכמים עם ארצות הברית בין היתר וסיבות אחרות.

אורלי לוי אבקסיס: יש אמנות בינלאומיות.

אורלי לוי אבקסיס: יש כל מיני ערוצים שבהם ניתן לפתור את הנושא הזה.

רחל אדטו: אנחנו נמקד את הדיון בנושא של המתפרה במצפה רמון במיוחד לאור העובדה שיש פה את הסיפור של חוב הארנונה שגם אני למדתי אותו הבוקר מהתקשורת, שזה מה שהביא את המתפרה הזאת לעברי פי פחת.

רחל אדטו: ברגע שנפתח את הדיון אני רוצה לשמוע תשובה ממשרד האוצר ומשרד התמ"ת.

רחל אדטו: אנחנו ישבנו בחדר הזה במסגרת חוק ההסדרים לפני חצי שנה.

רחל אדטו: אז לחמתי על הדבר הזה.

רחל אדטו: דובר אז שכל העובדים השכירים במשק יפרישו יום אחד מימי ההבראה שלהם לקרן מיוחדת שתתמוך במפעלים במצוקה.

רחל אדטו: היום אנחנו חצי שנה אחרי.

רחל אדטו: מי שהיה אמור לנהל את הקרן הזאת היה משרד התמ"ת ומשרד האוצר, והקרן הזאת בדיוק היתה מיועדת לפתור בעיות כמו זו שלפנינו.

רחל אדטו: הייתי מאוד שמחה לדעת מהמשרדים מה קרה לכסף הזה?

רחל אדטו: האם הוא נגבה?

רחל אדטו: אם הוא נגבה מי מנהל אותו?

רחל אדטו: ואם הוא נגבה ומנהלים אותו למה הדוגמה של מצפה רמון לא זוכה כרגע לקבל תמיכה מהכסף הזה?

רחל אדטו: הייתי מבקשת מיושבת ראש המועצה היות ונושא הארנונה עלה שתאמר דבר בקשר לזה.

פלורה שושן: תודה לדב חנין שביאר בצורה רחבה את בעיית המתפרה במצפה רמון.

פלורה שושן: זו בעיה שהיא חלק מהבעיה הכללית של ענף הטקסטיל.

פלורה שושן: הבעיה האמיתית היא לא גובה הארנונה.

פלורה שושן: כבר 10 שנים שהנשים האלה עובדות מאוד קשה והן לא מצליחות לשלם את כל מה שמוטל עליהן על פי חוק ולא בגלל שהן לא רוצות.

פלורה שושן: הן לא יכולות גם בגלל הענף, שהתפוקה שם מאוד נמוכה מבחינת הזמנות, הכנסות.

פלורה שושן: ה-issue הוא כיצד נותנים לאותה מתפרה מעטפת גדולה שתקדם אותה קדימה.

פלורה שושן: כל הזמן מדברים על לייצר מקומות עבודה, והנה יש לנו מקום עבודה עם 50 עובדות שלא צריך לייצר אותו.

פלורה שושן: צריך לייצב אותו.

פלורה שושן: זאת אומרת לבנות סל גדול שייתן להם אוויר לנשימה.

פלורה שושן: הן עובדות 4 ימים בשבוע ומשתכרות 2400 שקלים בחודש.

פלורה שושן: נוסף לכך הן מעסיקות נשים מירוחם ודימונה שמגיעות כדי להשתכר אותו שכר זעום.

פלורה שושן: אני מאוד מקבלת את ההצעה שהצעת דב חנין שמישהו צריך ללוות באופן מקצועי את המפעל הזה.

פלורה שושן: הוא מפעל מאוד יקר למצפה רמון, לא רק בהיבט התעסוקתי אלא גם בהיבט החברתי המגדרי.

פלורה שושן: נשים עשו מעשה במדינת ישראל וצריך לגבות אותן.

פלורה שושן: לעניין הארנונה.

פלורה שושן: הארנונה היא חוק מדינה.

פלורה שושן: מי שפוטר מארנונה זה שר הפנים.

פלורה שושן: אני אשמח לקבל הנחייה משר הפנים שאכן אנחנו נוותר על חובן.

פלורה שושן: הפנייה למשרד הפנים צריכה להיעשות דרך העובדות.

פלורה שושן: כדי להגיע לשלב ששר הפנים או משרדו ידון בבעיית הארנונה אנחנו צריכים להגיש מסמכים ולהציג את מצב המתפרה ואז להגיע לאותה מסקנה או של שמיטת חובות או להנחה או להסדר.

רחל אדטו: אבל לעירייה או למועצה אין say בעניין הזה?

רחל אדטו: לתת הנחה או לפרוש את התשלומים.

פלורה שושן: לא.

פלורה שושן: אנחנו פועלים על פי חוק.

קריאה: אתם יכולים לתת הנחות ולהפנות את זה למשרד הפנים, לקבל את האישור של משרד הפנים.

קריאה: אתם פונים ולא להיפך שאומר לך תעשו, 1, 2, 3.

קריאה: אתם פונים למשרד הפנים.

פלורה שושן: איך אני פונה?

פלורה שושן: אתה רוצה הנחה, מה אתה עושה?

פלורה שושן: אתה מגיש ניירות?

חמד עמאר: בדיוק.

אורלי לוי אבקסיס: למה?

אורלי לוי אבקסיס: העובדות לא ביקשו מכם הנחה בארנונה?

פלורה שושן: אנחנו כרגע בתהליך.

פלורה שושן: הרבה שנים הם קיבלו דרישות לתשלום.

פלורה שושן: אני מבינה את המצוקה.

פלורה שושן: אין ביכולתן לשלם וגם אין ביכולתן להגיע להסדרים ולהתחייב.

אורלי לוי אבקסיס: הן ביקשו הנחה בארנונה?

אורלי לוי אבקסיס: זאת השאלה.

פלורה שושן: לבקש הנחה בארנונה, זה לגשת למועצה, להגיש דוחות, להגיש מצב כספי.

פלורה שושן: זה עדיין לא נעשה.

פלורה שושן: כרגע אנחנו בתהליך מול עובדות המתפרה.

פלורה שושן: נאמר להן מה להביא.

פלורה שושן: אילו טפסים צריך, ואנחנו נגיש בקשה רשמית למשרד הפנים שהוא יטפל בנושא.

רחל אדטו: אבל יש כרגע הודעת עיקול.

פלורה שושן: הודעת העיקול הוסרה.

פלורה שושן: יש חברת גבייה שפועלת על פי עקרונות.

חמד עמאר: על פי הנחיות של ראש המועצה.

חמד עמאר: את נותנת להם את ההנחיות.

חמד עמאר: גברתי ברשותך.

חמד עמאר: אני חייב לקטוע אותך.

חמד עמאר: את יכולה לקבוע את המדיניות.

חמד עמאר: את מבקשת עכשיו מכולם שיעזרו גם ממשרד האוצר, גם מאיתנו בכנסת.

חמד עמאר: אז בואי תעשי את החלק שלך.

חמד עמאר: תתחילי בחלק שלך ולא לזרוק את זה על חברת הגבייה כי זה בידיים שלך.

פלורה שושן: זה בידיים שלי.

חמד עמאר: בדיוק.

פלורה שושן: אני ביקשתי מההנהלה שיושבת כאן להגיש בקשה מסודרת כי יש עוד מפעלים במצפה רמון.

פלורה שושן: יש נוהל ויש חוק.

פלורה שושן: לא בסמכותי ולא בסמכות המועצה לפטור אף אחד.

רחל אדטו: אם אני אסכם מה שאת אומרת, מה שהיה נכון מבחינת הארנונה, מאחר והמועצה לא גובה ישירות אלא העברתם את הסמכות לחברת גביה, חברת הגביה התנהלה ישירות מול המפעל בלי השתתפותכם.

רחל אדטו: זה מה שאת אומרת.

פלורה שושן: יש לי העתקים של משאים ומתנים עם המתפרה לאורך שנים.

פלורה שושן: הבוקר היתה צריכה להתקיים ישיבה במשרד ראש המועצה שהן מגישות טפסים כדי שאנחנו נגיש את הבקשה.

פלורה שושן: המועצה לא תסגור את המתפרה.

פלורה שושן: אנחנו ניכנס לאיזשהו הליך של הסדר, של מחיקת חובות.

פלורה שושן: זה לא בסמכותנו אלא אנחנו נעשה את העבודה מצידנו.

פלורה שושן: אנחנו עשינו עבודה גם מול משרדים אחרים כמו התמ"ת שביקשנו מהם לתת סל סיוע בניוד העובדות שמגיעות מירוחם, מדימונה.

פלורה שושן: העלות היא עלות גבוהה.

פלורה שושן: עלות שבעצם ממוטטת את המתפרה.

פלורה שושן: כרגע הנשים נמצאות במצב שלא ניתן לפתרון.

פלורה שושן: מצד אחד הן חייבות להמשיך ולעבוד ומצד שני הן צוברות חובות והן במעגל סגור.

פלורה שושן: אני פה מבקשת שתהיה התגייסות של כל הגופים כולל משרד הפנים.

אורלי לוי אבקסיס: זה יהיה טוב אם תעלו את זה על הכתב.

אורלי לוי אבקסיס: אני בטוחה שהחברים פה גם יצטרפו.

אורלי לוי אבקסיס: מעבר לנושא של תעשייה יש פה איזשהו אלמנט של כוח של נשים שלא מוכנות להשלים.

אורלי לוי אבקסיס: זה בכלל ראוי לשבח.

אורלי לוי אבקסיס: גם הרשות המקומית צריכה לקחת חלק.

אורלי לוי אבקסיס: אתם לא מעודדים תעשייה?

אורלי לוי אבקסיס: כאשר אתם רוצים לפתות תעשייה חיצונית, אין הטבות מסוימות?

אורלי לוי אבקסיס: הליך שכבר פועל?

אורלי לוי אבקסיס: אני לא אומרת לך להיות עבריינית אבל בתוך המסגרת החוקית לפעמים יש דרכים שאפשר לנקוט בהן.

אורלי לוי אבקסיס: יש את הערוצים שאפשר למצות אותם.

פלורה שושן: דב חנין העלה את הנושא של התנהלות המועצה מול גופים אחרים.

פלורה שושן: אני רוצה להודיע לך שכל הגופים האלה סידרו את חובם, הם נמצאים בהסדרים.

פלורה שושן: יש תהליכים.

פלורה שושן: שוב, אני רוצה לסייע וכבר מצאנו את הדרך לפנות למשרד הפנים וכך הונחיתי.

פלורה שושן: גם אין לי בעיה למחוק את החוב אם שר הפנים אכן יחתום על זה.

פלורה שושן: זאת העמדה של המועצה.

אהוד אמיתי: עו"ד אהוד אמיתי ממשרד התמ"ת.

אהוד אמיתי: אני עובד במחלקה המשפטית של רשם האגודות השיתופיות.

אהוד אמיתי: העובדות האלה בעצם פוטרו פעם אחת על ידי היזם הפרטי שסגר להן את העסק לפני עשר שנים.

אהוד אמיתי: ואז בהתגייסות גופים שונים שקשורים להסתדרות, מרכז הקואופרציה, משרד התמ"ת, הוקמה אגודה שיתופית כדי לנסות למצוא פתרון.

אהוד אמיתי: בעינינו העובדה שהאגודה השיתופית מנהלת עסק כבר עשר שנים בתנאים כל כך בעייתיים זה סוג של סיפור הצלחה.

אהוד אמיתי: הן מנהלות את עצמן בעזרה חיצונית אבל לאחרונה יש צמצום בהזמנות מהצבא ויש צורך בהתגייסות של הגופים במדינה למצוא פתרונות.

אהוד אמיתי: עכשיו יש עוד הרבה גופים מוסדיים שהמדינה יכולה להשפיע ולנווט את ההזמנות שלהם לכיוון המתפרה.

אהוד אמיתי: זה יכול להיות השב"ס או המשטרה, או בתי החולים הממשלתיים כדי לייצר מדים וחלוקים וכדומה.

אהוד אמיתי: הכול שאלה של רצון ומקרה כמו זה שהעסק מצליח לפעול בצורה כזו או אחרת במשך עשר שנים זה סיפור הצלחה שאסור למדינה לוותר עליו ואנחנו רואים בזה אפילו פרויקט לאומי.

רחל אדטו: אתם כרשם האגודות השיתופיות מפקחים באיזושהי דרך על מה שנעשה שם?

רחל אדטו: כי אין להן ועד.

אהוד אמיתי: יש.

אהוד אמיתי: יש להן ועד הנהלה והן מקבלות ליווי מגופים נוספים.

אהוד אמיתי: אנחנו יותר עוסקים בתחום הרגולטורי.

אהוד אמיתי: אין לנו סמכויות להפנות אליהן הזמנות.

אהוד אמיתי: אבל אנחנו חלק ממשרד התמ"ת ואנחנו נשמח מאוד אם משרד התמ"ת יעזור בתחום הזה.

אורלי לוי אבקסיס: אם בשביל תוכנית וויסקונסין המדינה מבזבזת 34 אלף שקל להשמה לבן אדם אז אולי כדאי לקחת את הנושא של 50 נשים.

אורלי לוי אבקסיס: הייתי שמחה לשמוע את עמדת התמ"ת.

אורלי לוי אבקסיס: אולי נחסוך את התיווך של החברות הפרטיות.

אורלי לוי אבקסיס: תעבדו ישירות עם העובדות האלו.

רחל אדטו: אני אתן את רשות הדיבור למשרד התמ"ת אבל אני מבקשת שתתייחסו לגבי מה ששאלתי לגבי הקרן לסיוע למפעלים במצוקה.

יוסי דנקונה: אני ראש מנהל תעשיות במשרד התמ"ת.

יוסי דנקונה: אמרה יושבת הראש שהבעיה שמעלים פה היא בעיה ארצית.

יוסי דנקונה: כלומר ענף המתפרות שהעסיק בארץ כמה אלפי עובדים, בעיקר בצפון במצפה רמון, מעסיק היום פחות מאלף עובדים.

יוסי דנקונה: היתה ירידה גדולה.

יוסי דנקונה: בשלב הראשון חלק מהעבודות עברו במסגרת הסכמי ה-quiz לירדן ולמצרים, אבל בשנתיים האחרונות גם הירדנים והמצרים לא עומדים בתחרות עם הסינים.

יוסי דנקונה: שכר העבודה הסיני זול בהרבה ולכן ענף התפירה הוא בסכנה ואנחנו יודעים את זה לא מהיום ולא רק לגבי מתפרת מצפה רמון אלא גם מתפרות באזורי הדרוזים בצפון ואחרים.

יוסי דנקונה: מצד שני זה לא כל ענף הטקסטיל.

יוסי דנקונה: לענף יש 13 אלף עובדים.

יוסי דנקונה: חלק מהם עובדים בעבודות יציבות, טכנולוגיות.

יוסי דנקונה: לא עליהם אנחנו מדברים.

יוסי דנקונה: אנחנו מדברים ספציפית על ענף התפירה.

יוסי דנקונה: היתה הצעה של השר בן אליעזר וגם פניה מצד ראש הממשלה למשרד האוצר, למשרד התמ"ת ולמשרד לביטחון פנים לנסות להידבר ולהגיע למצב כזה הקניות בעיקר של המשרד לביטחון פנים שזה משהו כמו 40 מיליון שקל לשנה יופנו למתפרות בארץ.

יוסי דנקונה: עדיין הנושא הזה לא הסתייע.

יוסי דנקונה: אני לא יכול להצהיר שהגענו לסיכום חיובי בנושא.

יוסי דנקונה: במקביל אכן היה פה דיון בוועדת הכספים ויש הצעת חוק פרטית של חברת הכנסת שלי יחימוביץ ואחרים, זה תלוי באמת בכנסת אם יעבירו את הצעת החוק הזאת, ללכת ולסייע.

יוסי דנקונה: אז לא תהיה ברירה למשרד לביטחון פנים בתוקף חוק והוא יהיה חייב לקנות ממתפרות בארץ.

יוסי דנקונה: בעניין הזה המשרד לביטחון פנים לא רק מוגבל על ידי תקציב, יעלה לא הרבה יותר, גם על ידי חוק חובת המכרזים שלא מאפשר למשרד ממשלתי לרכוש בארץ יותר מ-15% מהקניות בחוץ לארץ.

רחל אדטו: מה לגבי הקרן?

יוסי דנקונה: אני לא יודע לענות לגבי הקרן.

יוסי דנקונה: אני יכול לשאול.

יוסי דנקונה: אנחנו עוסקים בתעשייה ואני לא יודע לענות על זה.

רחל אדטו: אתם גם כן אמורים להיות שותפים לזה.

יוסי דנקונה: משרד האוצר והחשב הכללי יוסיף על הלוואות שהמפעל קיבל.

יוסי דנקונה: אני רוצה לומר על מה אנחנו יכולים לעזור לגבי ניהול.

יוסי דנקונה: המפעל קיבל חונכות כאשר המפעל משתתף ב-25% והמשרד ב-75%.

יוסי דנקונה: קיבלתם ב-2002 ואנחנו מעמידים לרשות

יוסי דנקונה: כם מאה שעות נוספות.

רחל אדטו: מה זה חונכות?

יוסי דנקונה: זה מומחה מלווה.

יוסי דנקונה: הם כבר עשו את זה.

יוסי דנקונה: הוא מובא כדי ללוות את החברה בניהול הכללי.

יוסי דנקונה: אם יש צורך בשיווק הוא נותן את הניסיון השיווקי שלו.

יוסי דנקונה: זה הכלי.

יוסי דנקונה: אין לנו הרבה מאוד כלים.

יוסי דנקונה: זה כלי שמשתמשים בו רבים.

יוסי דנקונה: אני פה מציע מסלולים אחרים שהמשרד מעניק.

אורלי לוי אבקסיס: אבטחת הכנסה זו גם דרך למענק.

אורלי לוי אבקסיס: אני אגיד לך למה?

אורלי לוי אבקסיס: המפעל הזה ייסגר והן תיזרקנה לאבטלה.

אורלי לוי אבקסיס: בתוך כמה חודשים הן יגיעו תוך 9 חודשים לאבטחת הכנסה ואתם תצטרכו לדאוג להן.

יוסי דנקונה: אני מסכים לכל מילה שלך.

יוסי דנקונה: זה היה אחד הטיעונים שלי.

יוסי דנקונה: אני פונה לגברות שמנהלות את המפעל.

יוסי דנקונה: שאלתי את האנשים אצלנו, יש אפיק אחר אולי להשתקם דרכו.

יוסי דנקונה: זה האפיק של פנייה למעצבים ומעצבות מקומיים.

יוסי דנקונה: אני ידוע שהמעצבים אוהבים יותר להפנות את העבודה למרכז הארץ.

יוסי דנקונה: אבל אם יש לכן רמה מספיק טובה זה יכול להיות אפיק.

רחל אדטו: זו התשובה של משרד התמ"ת?

רחל אדטו: זו תשובה ממש בשוליים, היא נראית לי לא תשובה ראויה.

רחל אדטו: באמת.

רחל אדטו: למעצבות במרכז הארץ?

רחל אדטו: שהן ישלחו עבודה?

רחל אדטו: אני אבקש עכשיו את דני שטרית.

דני שטרית: תודה.

דני שטרית: אני מברך את חבר הכנסת דב חנין על היוזמה להעלות את הנושא לדיון.

דני שטרית: הדיון הזה היה צריך להתקיים בכנסת מזמן ולא רק אחרי שזה התפרסם בתקשורת אבל מוטב מאוחר מאשר אף פעם.

דני שטרית: כתושב מצפה רמון וחבר המועצה המקומית הרגשתי הרגשת אי נוחות מדבריה של ראש המועצה שלנו.

דני שטרית: עניין הארנונה עלה וזה יכול להיות הקרדום שסוגר את המתפרה מהיום למחר ופה התנהל דיון איך משלמים, למי פונים.

דני שטרית: אני גם חבר הסתדרות ומלווה את המתפרה הזו כבר עשר שנים לפני שהיה קואופרטיב.

דני שטרית: בשנת 2002 שר הפנים הנוכחי אלי ישי אישר פטור ארנונה לאותה מתפרה למרות שהיא היתה אפילו בבעלות פרטית.

דני שטרית: המתפרה נסגרה ואחר כך הפכה לקואופרטיב שמנוהל על ידי עובדים.

דני שטרית: אלא מה?

דני שטרית: הפטור הזה ניתן רטרואקטיבית שחסך ושלשל את הכסף שנחסך לכיסו.

דני שטרית: שר הפנים, מנכ"ל משרד הפנים דאז חתום על זה.

דני שטרית: אני מודה לך חברת הכנסת אורלי לוי על הדברים שאמרת, והלוואי שיהיו עוד כמוך בכנסת הזאת.

דני שטרית: כי אני אגיד לכם למה.

דני שטרית: בעניין הארנונה, אני כחבר מועצה ביחד עם עוד שלושה נוספים פנינו לראש המועצה לפני כחודש ודרשנו על פי חוק של הרשויות המקומיות לפי דיני המועצה המקומית לכנס ישיבה שלא מן המניין על מנת להעלות על סדר היום מתן ארנונה למתפרה.

דני שטרית: כי ברור לכל בר דעת שאם לא יינתן הפטור הזה המתפרה תיסגר והסיפור הנפלא הזה ייגמר.

דני שטרית: וכל מה שיקרה אחר כך לעובדות האלה ששתיים מהן יושבות פה לידי, לא יישאר אותו שכר אלמנטארי שהן התפרנסו ממנו 10 שנים.

דני שטרית: המתפרה הזו קמה מלכתחילה על מנת לייצר מקומות תעסוקה במצפה רמון.

דני שטרית: אני גאה בה שהיא מעסיקה נשים מבוגרות, חד הוריות מירוחם ודימונה שנוסעות שעה ורבע מדימונה וירוחם בכביש פתלתל וצר, שעה ורבע הלוך, שעה ורבע חזור בשביל להתפרנס.

דני שטרית: עכשיו 4 חברי מועצה כותבים לראש המועצה.

דני שטרית: היא לא מצאה לנכון להעלות את זה לסדר היום.

דני שטרית: צדק חבר הכנסת עמאר חמד במה שהוא אמר.

דני שטרית: הבנתי שהוא היה חבר מועצה בעירו אז הוא מכיר את הדברים.

דני שטרית: מה שנדרש שראש המועצה תיאות להעלות את זה על סדר יומה של המועצה כמו בשנת 2002 בראשותו דרור דבש, היה ראש המועצה אז, להעביר החלטה פה אחד ואז נפנה לשר הפנים ואני מניח ששר הפנים עם הלחץ של חברי הכנסת, אין לי ספק שיינתן פטור לא רק רטרואקטיבית, מאות אלפים שדורשים כאשר אפילו אין להן אפשרות כמעט לשלם את המשכורת בזמן, והן צריכות לשלם עכשיו באולטימאטום של ראש המועצה 800 אלף שקל.

דני שטרית: אני מסיים עם ארנונה וחשוב שזה יקרה מיידית.

דני שטרית: עכשיו אני אומר לחברים מהתמ"ת ומהאוצר המתפרה הזו בזמנו ביקשה הלוואה מקרן סיוע למפעלים במצוקה.

דני שטרית: הקרן הזאת היא אמנם קרן שנותנת הלוואות אבל אני אומר לכם, הבירוקרטיה לקבלת הלוואה כזו, בסך הכול 300-400 אלף שקל כדי להציל את המתפרה הזו זה תהליכים.

דני שטרית: לקח שנתיים לקבל.

דני שטרית: יותר פשוט ללכת לבנק מסחרי , נקבל את ההלוואה יותר מהר.

דני שטרית: עכשיו, זה נורא בומבסטי לשמוע שהקרן לסיוע למפעלים במצוקה מערימה קשיים על אותם מפעלים במצוקה שאחד מהם מנוהל על ידי הגברות שיושבות פה.

דני שטרית: הם מצפים שהן תמלאנה מאתיים טפסים באורך של שנתיים.

דני שטרית: המתפרה הזאת היתה יכולה להמשיך להתקיים אם לא היו איומים מבית בדמות הארנונה ומשרד הביטחון שקיצץ בהזמנות.

דני שטרית: אני אומר וקובע בשם העובדות, הן פה, הן יכולות להכחיש את הדברים, משרד הביטחון עושה כל שיש לאל ידו על מנת שיהיו מאה אחוז הזמנות, שיעבדו אפילו 5 ו-6 ימים.

דני שטרית: אבל גם להם יש מגבלות והם בסדר.

דני שטרית: הבעיה זה מה שנשמע פה שהמשרדים כמו ביטחון פנים שתופרים בסין במחירים מגוחכים.

דני שטרית: פה אני רוצה את העזרה של חברי הכנסת.

דני שטרית: זה לא חוכמה שמחר יכריז פה מישהו שמהיום המשרד לביטחון פנים מזמין מדים לסוהרים ולמשטרה במחירים שהם שילמו בסין.

דני שטרית: המחירים צריכים להיות כמו המחירים של הזמנות משרד הביטחון.

דני שטרית: תודה לכם.

רחל אדטו: תודה רבה.

רחל אדטו: אני אבקש את משרד האוצר.

רחל אדטו: אני מבקשת שתתייחסו לשאלה שלי לגבי הקר, נקבע בחוק ההסדרים האחרון, איפה הכסף הזה ולמה לא מסייעים למפעל הזה?

יובל רז: הקרן נתנה הלוואות בתחילת העשור.

רחל אדטו: רק להזכירך היה שינוי במתפרה.

רחל אדטו: מעסק פרטי זה הפך להיות קואופרטיב.

יובל רז: מ-2003 ונכון לעכשיו הם לא עומדים בתשלומים.

יובל רז: הם היו עסק פרטי.

רחל אדטו: זה היסטוריה.

רחל אדטו: יש גוף חדש, אגודה שיתופית.

רחל אדטו: המעמד המשפטי שלהם הוא אחר מאשר בשנת 2003.

רחל אדטו: זאת אומרת אין קרן כרגע.

דב חנין: משרד האוצר יכול לתקצב.

דב חנין: אין לו בעיה.

דב חנין: הוא לא לחוץ על הקמת הקרן אז שיתקצב את המפעל.

אורלי לוי אבקסיס: ההסתדרות היתה אמורה להשקיע כסף בקרן.

אורלי לוי אבקסיס: ההסתדרות העבירה את ימי ההבראה?

רחל אדטו: לא גבו.

רחל אדטו: פשוט לא גבו את זה.

אורלי לוי אבקסיס: הכסף נמצא באיזושהי כיס.

אורלי לוי אבקסיס: לא זורם.

אורלי לוי אבקסיס: זו בדיחה.

רחל אדטו: זאת אומרת שמחלק מהמעסיקים גבו כסף והכסף עדיין לא הועבר.

אורלי לוי אבקסיס: בכמה כסף מדובר?

יובל רז: מיליארד ומשהו.

אורלי לוי אבקסיס: כמה כסף נלקח מהעובדים ונמצא איפשהו באיזה כיס דמיוני?

אורלי לוי אבקסיס: זה מה שאני רוצה לדעת.

יובל רז: בכל מקרה אנחנו ישבנו עם ההסתדרות.

יובל רז: לא הגענו להסכמה.

יובל רז: לפני חודשיים היתה ישיבה אצל החשב הכללי.

יובל רז: היו שתי הצעות- - -

רחל אדטו: אנחנו נצטרך לברר את זה.

רחל אדטו: כי פה בוועדה היתה אש וגופרית לגבי העניין הזה.

רחל אדטו: פתאום זה מתמסמס.

רחל אדטו: נשמע גרוע מאוד.

רחל אדטו: הונאה גם שלנו כחברי כנסת שנלחמנו על זה והונאה כלפי הציבור.

אורלי לוי אבקסיס: חלקנו הסכים לזה רק מתוך מחשבה שהכסף הזה יועבר למפעלים כושלים.

אורלי לוי אבקסיס: שום הסדר אחר לא היה מקובל.

אורלי לוי אבקסיס: חשוב לדעת איפה הכסף הזה.

אורלי לוי אבקסיס: ואם חזרתם בכם, תחזירו את דמי ההבראה לעובדים.

רחל אדטו: אנחנו ניזום על זה דיון מיוחד.

רחל אדטו: בעקבות מה שאמרת אנחנו נצטרך לקבל תשובה מאוד ברורה לאן הכסף הזה הלך ואיפה הקרן הזו התמסמסה לנו.

רחל אדטו: כמה כסף יש?

רחל אדטו: 300 אלף שקל?

דני שטרית: זה לא 300 אלף שקל, זה 180 אלף שקל.

רחל אדטו: משרד האוצר במחווה של רצון טוב לא יכול להציל את המתפרה הזו?

רחל אדטו: לוותר על חוב של 250 אלף שקל?

יובל רז: החזר הלוואה.

רחל אדטו: מעבר להחזר הלוואה?

רחל אדטו: האם משרד האוצר לא יכול לוותר על הלוואה כמחווה להצלת מקום עבודה של 50 אנשים?

רחל אדטו: לוותר על 250 אלף שקל?

אורלי לוי אבקסיס: בטח חצי מזה זה גם ריביות.

אורלי לוי אבקסיס: כי אני מאמינה שבתוך 7 שנים גם אם ניקח אלף שקל לחודש, איך שלא נפרוש את זה, הם שילמו יותר מ-50 אלף.

אורלי לוי אבקסיס: תשים רגע את הריביות בצד.

אורלי לוי אבקסיס: כמה נטו שולם לכם על ההלוואה?

יובל רז: אני לא יודע.

אורלי לוי אבקסיס: אתה יכול לארגן לנו את הנתון הזה?

אורלי לוי אבקסיס: לי זה נראה תמוה שבמשך 7 שנים הן שילמו רק 50 אלף.

רחל אדטו: אם אנחנו מבקשים ממשרד הפנים לוותר על חוב ארנונה של 800 אלף שקל אני באותה נשימה מבקשת ממשרד האוצר לוותר על 250 אלף שקל חוב של 7 שנים אחורנית.

רחל אדטו: התאחדות התעשיינים.

צבי ליברמן: אני מכיר את המתפרה הזאת מיום הקמתה וליוויתי אותה גם במשבר הגדול שהיה, גם בהחלפת הבעלים.

צבי ליברמן: מכיר אותם מקרוב מאוד.

צבי ליברמן: עם כל הכבוד לכל מה שנאמר כאן, ארנונה וחובות זה סימפטומים של הבעיה.

צבי ליברמן: הבעיה בהא הידיעה של המתפרה.

צבי ליברמן: ..

צבי ליברמן: אני בענף הטקסטיל 38 שנים.

צבי ליברמן: הייתי יצרן.

צבי ליברמן: הבעיה של המתפרה הזאת זה עבודה.

צבי ליברמן: הזמנות.

צבי ליברמן: זה נכון גם להם וגם לאחרים, וכל הנושא הזה של תוצרת כחול לבן ותחרות מסין אנחנו זורעים הבל.

צבי ליברמן: אורלי לוי יודעת איזו פריחה היתה בבית שאן שהיה שם כיתן ושהיה בשן והיו מפעלים ואיפה העובדים האלה נמצאים היום?

צבי ליברמן: רוב רובם של אלה שעבדו בבית שאן עד היום מובטלים.

צבי ליברמן: עולה למדינה פי 5 ופי 8.

צבי ליברמן: למה השב"ס מזמין מסין 150 אלף מדים שיכולים ללכת למתפרה?

צבי ליברמן: יהיה להם איך לשלם ארנונה אם תהיה להם עבודה.

יצחק יואל: אני יושב ראש מרכז הקואופרציה.

יצחק יואל: מרכז הקואופרציה מלווה את המתפרה הזאת מיום הקמתה כאגודה שיתופית יחד עם ההסתדרות.

יצחק יואל: אני רק רוצה להכריז ברמה הכללית, ההסתדרות ומרכז הקואופרציה השקיעו במתפרה הזאת עד היום 3 מיליון שקל.

יצחק יואל: לא לוחצים אותם להחזיר, לא מבקשים מהם ריבית, ואפילו רשום אצלנו כחוב אבוד.

יצחק יואל: לשולחן העגול צריכים להצטרף שלושה: חברת העובדים יחד עם ההסתדרות, יחד עם הקואופרציה ויתרו על 3 מיליון שקל.

יצחק יואל: במקרה הזה משרד הפנים באמצעות המועצה יוותרו על הארנונה ויתנו פטור קדימה והאוצר יוותר על 300 אלף.

יצחק יואל: הבעיה היא שכמות ההזמנות הולכת ויורדת וכך עלות המתפרה הולכת ועולה.

יצחק יואל: צריך להבין את ההפרש הזה.

יצחק יואל: העלות הולכת וגדלה כי ההוצאות הקבועות נשארות, אם זה ארנונה, אם זה חשמל, אם זה שכר דירה.

יצחק יואל: בשבוע שעבר היה כאן דיון של ועדת הכספים באותו עניין להעדיף את תוצרת הארץ בנושא הטקסטיל.

יצחק יואל: נדהמתי כאשר שמעתי את נציג האוצר מאגף התקציבים, לא מהחשכ”ל שאמר שהמשטרה מזמינה בארץ.

יצחק יואל: איך?

יצחק יואל: באמצעות H

אורלי לוי אבקסיס: בעקבות מה שנודע לנו שכספים נלקחו מהעובדים והם נעלמו, צריכים להזמין את שר האוצר לתת תשובות ולהסביר איפה הכסף הזה נמצא.

אורלי לוי אבקסיס: לא יכול להיות שמיליונים נעלמים.

אורלי לוי אבקסיס: ברגע שהעברנו את החוק זה נעלם מהעין.

יצחק יואל: עוד דבר.

יצחק יואל: אנחנו לא צריכים סיוע בחונכות.

יצחק יואל: די, מספיק עם הדבר הזה.

יצחק יואל: אנחנו צריכים סיוע בהסעת העובדות מדימונה וירוחם למצפה רמון כל יום, זה כמעט 200 שקל בשנה.

יצחק יואל: מאתים אלף שקל האלה יקבעו אם המתפרה תחיה או תמות.

יצחק יואל: גברת פלורה, היוזמה תבוא מהמועצה.

יצחק יואל: המועצה לא יזמה עד היום, 7 שנים לא התרעתם שום דבר בעניין הארנונה.

יצחק יואל: לכן אני שמח שכאן הוחלט שהמתפרה תפנה למועצה לבקש את הפטור.

יצחק יואל: המועצה תקבל החלטה וההחלטה תעבור למשרד הפנים.

יצחק יואל: שלושת הגורמים: אוצר, הסתדרות ומשרד הפנים יטפלו בנושא של העדפת ייצור מקומי לפחות לשירותי הביטחון.

רחל אדטו: אני רוצה לסכם את הישיבה.

רחל אדטו: כל הנושא של הקרן לא נכנס לכאן.

רחל אדטו: יהיה על זה דיון נפרד במפורש רק על הדבר הזה.

רחל אדטו: זה עלה באקראי.

רחל אדטו: זה לא קשור לדיון הספציפי לכן זה לא חלק מההחלטות.

רחל אדטו: הוועדה מביעה הערכה רבה לעובדות המתפרה השיתופית במצפה רמון על יזמתן להקים ולהפעיל את המתפרה במשך השנים האחרונות.

רחל אדטו: הוועדה קוראת למשרדי האוצר, התמ"ת והפנים לנקוט בצעדים על מנת למנוע את סגירת המתפרה.

רחל אדטו: הוועדה קוראת למשרד התמ"ת להקים צוות מלווה למתפרה ולגבש חבילת סיוע שתבטיח את המשך פעולת המתפרה.

רחל אדטו: הוועדה רשמה לפניה את הצהרתה של ראש המועצה כי תפנה לאלתר לשר הפנים לפטור את המתפרה מחובות העבר וההווה, והוועדה מצטרפת בפניה זו אל שר הפנים לפטור את המתפרה מתשלום הארנונה כמו גם מחיקת חובותיה שהצטברו עד כה.

רחל אדטו: הוועדה קוראת לשר האוצר לוותר על החוב שנוצר למתפרה בגין הלוואה שהתקבלה בשנת 2003 כ-250 אלף שקל.

רחל אדטו: הוועדה קוראת למוסדות המדינה ובפרט למשרד הביטחון והשב"ס להפנות הזמנות למתפרה.

רחל אדטו: תודה רבה.